पहली जीत की तलाश में उतरेंगे नाइट राइडर्स  
कोलकाता नाइट राइडर्स चैम्पियंस लीग ट्वेंटी-20 टूर्नामेंट के ग्रुप-बी में रेडबैक्स के खिलाफ पहली जीत की तलाश में उतरेगी।
इंडियन प्रीमियर लीग (आईपीएल) की फ्रेंचाइजी कोलकाता नाइट राइडर्स की टीम मंगलवार को चैम्पियंस लीग ट्वेंटी-20 टूर्नामेंट के ग्रुप-बी में उप्पल स्थित राजीव गांधी अंतरराष्ट्रीय स्टेडियम में साउथ आस्ट्रेलिया रेडबैक्स के खिलाफ पहली जीत की तलाश में उतरेगी।  दोनों टीमें अपना पहला मुकाबला हार चुकी है। नाइट राइडर्स को पहले मुकाबले में इंग्लिश काउंटी क्लब समरसेट के हाथों पांच विकेट से हार झेलनी पड़ी थी जबकि साउथ आस्ट्रेलिया रेडबैक्स की टीम को दक्षिण अफ्रीका की वॉरियर्स टीम ने 50 रनों से मात दी थी।  नाइट राइडर्स के लिए अच्छी बात यह है कि उसके नियमित कप्तान गौतम गम्भीर चोट से उबरकर टीम में वापस लौट आ गए हैं। गम्भीर क्वालीफायर मुकाबलों में नहीं खेल सके थे हालांकि समरसेट के खिलाफ वह पहली ही गेंद पर बिना कोई रन बनाए पवेलियन लौट गए थे।  बल्लेबाजों के शानदार प्रदर्शन करने के बावजूद उसके गेंदबाजों का खराब फॉर्म नाइट राइडर्स के लिए चिंता का विषय बना हुआ है। हरफनमौला जैक्स कैलिस, युसुफ पठान, मनोज तिवारी और मानविंदर बिस्ला अच्छी लय में दिख रहे हैं लेकिन अनुभवी तेज गेंदबाज बेट्र ली, हरफनमौला शाकिब अल हसन, लक्ष्मीपति बालाजी और इकबाल अबदुल्ला विपक्षी बल्लेबाजों पर अपनी छाप छोड़ने में अब तक असफल रहे हैं।  ऐसे में नाइट राइडर्स को इस मुकाबले को जीतने के लिए खेल के तीनों विभाग बल्लेबाजी, गेंदबाजी और क्षेत्ररक्षण में बेहतरीन प्रदर्शन करना होगा।  दूसरी ओर, साउथ आस्ट्रेलिया की बल्लेबाजी वॉरियर्स के खिलाफ ताश की पत्तों की तरह बिखर गई थी। टीम को सलामी बल्लेबाज डेनियल हैरिस मध्यक्रम के बल्लेबाज टॉम कूपर, कैलम फर्ग्युसन से काफी उम्मीदे थीं लेकिन इन बल्लेबाजों ने वॉरियर्स के खिलाफ कप्तान माइकल क्लींगर को निराश किया था।  इस मुकाबले में कैमरन बोर्गास, हरफनमौला डेनियल क्रिस्टियन और टिम ल्यूडमैन ने कुछ रन तो जरूर बनाए लेकिन उनकी संक्षिप्त पारी टीम की काम नहीं आ सकी। गेंदबाजी में शॉन टेट पिछले मैच में काफी खर्चीले साबित हुए थे। टेट ने अपने चार ओवर के कोटे में 53 रन लुटाकर एक विकेट हासिल किया था।